Yiwen n wass, tenṭeq ɣer wergaz-is tenna-as: « Ay argaz; yemma-k agi tuɣal-aɣ d aɛewwiq deg uxxam, ur d aɣ-tettaǧǧa ara akk ad d-nenfes, tiɣmert i ɣer rriɣ; ad ttewteɣ d ugur, ihi yiwet n tɣawsa kan ara d-ḍelbeɣ; ḍebber aqerru-ik, azekka awi-id tasa-s; ad tt-ččeɣ akken d tazegzawt», yenna-as: « A tameṭṭut; xzu cciṭan ad fell-am iruḥ, amek akka ara nɣeɣ yemma iyi-d-yesɛan? aṭas i tenneɛtab fell-i », terra-as-d: « ihi awal nekk nniɣ-t-id, keččini tesliḍ-as, atan ma yella ur texdimeḍ ara akken i d ak-d-nniɣ; nekk ur tezziɣ ur tenḍeɣ deg uxxam-ik». Argaz ameɣbun yeḥsel, yeɛweq d acu ara yexdem, ma yedda d tmeṭṭut; yemma-s ad tt-yexṣer, ma yella yedda d yemma-s tameṭṭut ad t-eǧǧ, ixemmem; ixemmem, azekka-nni tafejrit, yewwi yemma-s ɣer teẓgi yenɣa-tt dinna, yekkes-as-d tasa-s yerra-tt-id deg uqelmun n ubernus-is, deg ubrid n tuɣalin; tesqaṭṭa-as terbaɛt n yimakaren, wa s ujenwi wa s ucaqur, argaz yugad, tasa-nni yellan deg uqelmun mi tḥulfa s tugdi n mmi-s, tenṭeq-d tenna-as: « urweɣt-id ur d i yuriw, ay iɛdawen ur tneqqet » xas akken tasa-s ur tergagi ara ɣef yemma-s, nettat afus ur tefki ara. Akka i d tasa n tyemmat akka; akka i tiɣri n tyemmat.